
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 februarie 2007                  

Pl-x  21 /2007                      


A V I Z

asupra propunerii legislative pentru modificarea şi completarea Ordonanţei Guvernului nr. 82 din 30 august 2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată prin Legea nr. 125 din 18 martie 2002
              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei Guvernului nr. 82 din 30 august 2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată prin Legea nr. 125 din 18 martie 2002,  trimisă cu adresa nr. Pl-x  21 din 5 februarie 2007  şi înregistrată cu nr.70 din 6 februarie 2007. 

             Senatul, în calitate de primă cameră sesizată, a respins propunerea legislativă, în şedinţa din 19 decembrie 2006.
             În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 12 februarie 2007.

             Membrii comisiei au examinat propunerea legislativă supusă avizării, expunerea de motive, punctul de vedere al Guvernului transmis cu adresa nr. 2931 din 26.09.2006, prin care nu susţine adoptarea acestei iniţiative legislative şi avizul favorabil al Consiliului Legislativ,  nr.610 din 27.10.2005.
             S-a reţinut că propunerea legislativă are ca obiect de reglementare modificarea Ordonanţei Guvernului nr. 82 din 30 august 2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată prin Legea nr. 125 din 18 martie 2002, în sensul stabilirii unui alt mod de acordare a sprijinului financiar asigurat de la bugetele locale pentru personalul neclerical angajat în unităţile ce aparţin cultelor religioase din ţară. Astfel se propune înlocuirea numărului de contribuţii de la bugetele locale, stabilit prin lege, cu un procent de 50% raportat la numărul de posturi, numărul şi respectiv procentul contribuţiilor putând fi modificat prin legile bugetare anuale.
Propunerile formulate în această iniţiativă legislativă nu sunt corelate cu celelalte prevederi ale Ordonanţei Guvernului nr. 82/2001, aprobată cu modificări prin Legea nr. 125/2002, potrivit cărora suplimentarea numărului de posturi pentru personalul neclerical al cărui sprijin financiar se asigură de la bugetele locale se face de către autorităţile publice locale şi sprijinul financiar se asigură, la cerere, în limita prevederilor bugetare anuale.  Dispoziţiile propuse ar determina încălcarea autonomiei unităţilor de cult, singurele în măsură să propună contribuţiile şi criteriile de repartizare a acestor posturi.
               Intervenţia legislativă implică majorări de cheltuieli ale bugetelor locale, fără a fi menţionate sursele de acoperire, în conformitate cu prevederile Legii nr.500/2002 privind finanţele publice.
 În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea  negativă   a  propunerii legislative.
 În raport de obiectul şi conţinutul reglementării, propunerea legislativă face parte din categoria legilor ordinare.
                            PREŞEDINTE,                               SECRETAR,

                            Sergiu ANDON                              George BĂEŞU
Consilier,
 Cecilia Păduroiu

